***Haemophilus influenzae***, lehen **Pfeifferren baziloa** deitua, *Haemophilus* generoko bakterioa da. Lehendabizikoz 1892an Richard Pfeifferrek deskribatua, hasieran gripe pandemikoaren iturburua zela pentsatu zuten. Gero, 1933an, gripearen eragilea birus bat zela topatu zuten ikerlariek. Hala ere, *Haemophilus influenzae* beste gaitz batzuen atzean dago: meningitis, epiglotitis, pneumonia, otitis eta sinusitis, besteak beste, eragin ditzake.

Bakterio honen genoma osoa 1995ean sekuentziatu zuten. 1740 genek osatzen dute genoma hori.

Ezaugarriak
-----------

*Haemophilus influenzae* bazilo Gram negatiboa da, oso pleomorfikoa (itxuraz aldatzen du). Anaerobio fakultatiboa, ez da mugikorra. Oxidasa (+). Andui batzuek (birulentzia handienetakoak) kapsula dute, baina beste batzuek ez.

*Haemophilus influenzae* da transformazio genetikoa egin dezakeen bakterio urrietako bat 

Haemophilus generoko bakterio guztien antzera, *H. influenzae* odola behar du egoki hazteko (hortik datorkio izena). Izan ere, beste bakterioen aldean hemofiloek ezin dute hainbat molekula sintetizatu: heminak eta porfirinak, besteak beste, bakterioen zitokromoek behar dituztenak. Molekula hauek odolaren globulu gorrietan ugariak direnez, *Haemophilus* laborategian hazteko hazkuntza-inguruari odola gehitzen zaio beti (odol-agarra eta txokolate-agarra izanik mikrobio hauekin gehien erabiltzen diren hazkuntza-inguruak).

Patogenia
---------

*Haemophilus influenzae* ohiko bakterioa da giza organismoan: gizabanako askok daramate bakterioa, saprofito moduan, inongo gaitzik jasan gabe (batez ere ahoan eta nasofaringean).

Gizakia da bakterio honen gordeleku bakarra .

Aipatu den bezala, bakterio honen andui batzuek zelula hormaren gaineko kapsula dute. Kapsula honek mikrobioaren birulentzia areagotzen du, makrofagoen eta beste zelulen fagozitosia ekiditen duelako. Andui kapsuladunek gaitz larriak eragiten dituzte: haurren meningitisa, esaterako, eta baita pneumonia eta epiglotitisa ere. Kapsularik gabeko anduiek birulentzia gutxiago dute, eta hain larriak ez diren gaitzak sortzen dituzte (otitisa, sinusitisa...).

1990. urtean mota honetako meningitisaren aurkako txertoa lortu zen, *H. influenzae*k haurrengan sortzen duen infekzioaren ondorio larriak prebenitzen dituena. Hego Euskal Herrian txerto hori umeen txertaketa-egutegian ezarrita dago.

*Haemophilus influenzae*k erresistentzia garatu du penizilinarekiko, dituen beta-laktamasei esker. Mikrobioa sentikorra da, aldiz, zefalosporinekiko (zeftriaxona), kloranfenikolarekiko eta amoxizilinarekiko, hauek izanik erabilitako antibiotikoak mikrobioak sortutako gaitzak tratatzeko.

Erreferentziak
--------------

1. ↑  Euskalterm: [Hiztegi Terminologikoa] [2004]
2. ↑   Kuhnert P; Christensen H (edi.)..  (2008). *Pasteurellaceae: Biology, Genomics and Molecular Aspects.*  Caister Academic Press ISBN 978-1-904455-34-9..
3. ↑   Fleischmann R, Adams M, White O, Clayton R, Kirkness E, Kerlavage A, Bult C, Tomb J, Dougherty B, Merrick J (1995). «Whole-genome random sequencing and assembly of Haemophilus influenzae Rd». Science 269 (5223): 496–512.
4. ↑   Ingraham, J; Ingraham, C.: Introducción a la Microbiologia, vol. 1: 163 orr
5. ↑   Basaran Miren eta Umaran, Adelaida *Mikrobiologia medikoa* E.H.U.ak argitaratuta, 214-216 orr.

Kanpo estekak
-------------

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q1141979
* Commonscat Multimedia: Haemophilus influenzae
* Wikispecies Espezieak: Haemophilus influenzae

---

* **Identifikadoreak**
* BNF: 12180666v (data)
* LCCN: sh85060220
* **Hiztegiak eta entziklopediak**
* Britannica: url
* **Datu taxonomikoak**
* EOL: 972915
* GBIF: 3222212
* ITIS: 962062
* NCBI: 727
* **Medikuntzako identifikadoreak**
* DiseasesDB: 5570
* MedlinePlus: 000612
* MeSH: D006193
* **Kimikako identifikadoreak**
* UNII: K738E2MB3I

 |

* Wd Datuak: Q1141979
* Commonscat Multimedia: Haemophilus influenzae
* Wikispecies Espezieak: Haemophilus influenzae